Kommissionens forordning (EF) nr. 622/2002

af 11. april 2002

om fastsættelse af tidsfrister for fremlæggelse af oplysninger med henblik på evaluering af kemisk definerede aromastoffer, som anvendes i eller på levnedsmidler

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 2232/96 af 28. oktober 1996 om fastlæggelse af en fællesskabsprocedure for aromastoffer, som anvendes eller er bestemt til anvendelse i eller på levnedsmidler(1), særlig artikel 4, stk. 1, og

ud fra følgende betragtninger:

(1) Formålet med forordning (EF) nr. 2232/96 er at opstille en positivliste over aromastoffer, det er tilladt at anvende. Listen fastlægges efter evaluering af aromastoffer, som anvendes i eller på levnedsmidler.

(2) I medfør af forordning (EF) nr. 2232/96 vedtog Kommissionen med sin afgørelse 1999/217/EF(2), senest ændret ved beslutning 2002/113/EF(3), en liste over aromastoffer, der anvendes i eller på levnedsmidler.

(3) De oplysninger, der kræves til evaluering af stoffer på listen, blev fastsat i Kommissionens forordning (EF) nr. 1565/2000(4) om evalueringsprogrammet for kemisk definerede aromastoffer opført i beslutning 1999/217/EF.

(4) I artikel 3 i forordning (EF) nr. 1565/2000 anføres de oplysninger, den ansvarlige for markedsføringen af det pågældende stof skal fremlægge, for at evalueringsprogrammet kan gennemføres. Hvis oplysningerne ikke foreligger for et givet stof inden et år efter vedtagelsen af forordning (EF) nr. 1565/2000, skal Kommissionen underrettes om, på hvilket tidspunkt oplysningerne kan fremlægges.

(5) I evalueringsprogrammets første år har de ansvarlige for markedsføringen af de stoffer, der er opført på listen, via European Flavour and Fragrance Association fremlagt oplysninger om en del af de stoffer, der er opført i beslutning 1999/217/EF, og har underrettet Kommissionen om, på hvilket tidspunkt oplysningerne om de resterende stoffer kan fremlægges.

(6) For at evalueringsprocessen kan forløbe gnidningsløst, er Kommissionen nu i stand til at fastsætte tidsfrister for fremlæggelse af de oplysninger, der er omhandlet i artikel 3, stk. 1, i forordning (EF) nr. 1565/2000.

(7) De i denne forordning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

UDSTEDT FØLGENDE FORORDNING:

Artikel 1

1. Fristerne for at fremlægge oplysninger om aromastoffer som foreskrevet i artikel 3, stk. 3, i Kommissionens forordning (EF) nr. 1565/2000 er fastsat i bilaget.

2. Kommissionen kan forlænge fristen efter en begrundet anmodning fra den ansvarlige for markedsføringen af sådanne stoffer. En sådan anmodning skal indgives, inden fristen udløber.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. april 2002.

På Kommissionens vegne

David Byrne

Medlem af Kommissionen

(1) EFT L 299 af 23.11.1996, s. 1.

(2) EFT L 84 af 27.3.1999, s. 1.

(3) EFT L 49 af 20.2.2002, s. 1.

(4) EFT L 180 af 19.7.2000, s. 8.

BILAG

>TABELPOSITION>